ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ P-1740/96 υποβολή: Alex Smith (PSE) προς την Επιτροπή (17 Iουνίου 1996)

Θέμα: Εμπόριο με τη Νότια Αμερική

Η Ευρωπαϊκή Επιτροπή έχει επανειλημμένα αναφέρει ότι, κατά την κρίση της, «ουσιαστικά όλο το εμπόριο», σύμφωνα με τους νέους κανόνες του ΠΟΕ για Ζώνες Ελευθέρων Συναλλαγών, θα πρέπει να ερμηνευτεί ως το 90% των συνολικών συναλλαγών.

Όσον αφορά τις διαπραγματεύσεις για μια Συμφωνία Ελευθέρων Συναλλαγών με τη Νότια Αφρική, θα μπορούσε η Επιτροπή να διευκρινίσει πως σκοπεύει να προσδιορίσει το 90% του συνολικού εμπορίου; Θα μπορούσε η Επιτροπή να παράσχει τα λεπτομερή στοιχεία στα οποία βασίζονται οι υπολογισμοί της, όπως τα έτη αναφοράς και άλλα σχετικά δεδομένα;

Απάντηση του κ. Pinheiro εξ ονόματος της Επιτροπής (4 Ιουλίου 1996)

Η Επιτροπή δεν έχει διατυπώσει άποψη όσον αφορά το ακριβές ποσοστό του εμπορίου που ανταποκρίνεται στον όρο που θέτει ο Παγκόσμιος Οργανισμός Εμπορίου ότι οι συμφωνίες ελευθέρων συναλλαγών (ΣΕΣ) πρέπει να συνεπάγονται την κατάργηση των δασμών «ως προς το κύριο μέρος του εμπορίου».Όπως υπογράμμισε η Επιτροπή στην ανακοίνωσή της SEC (95) 332, οι ομάδες εργασίας της Γενικής Συμφωνίας Δασμών και Εμπορίου δεν κατόρθωσαν μέχρι σήμερα να καταλήξουν σε σαφή συμπεράσματα για το συγκεκριμένο θέμα. Τον Οκτώβριο 1995, η Επιτροπή υπενθύμισε ότι η Κοινότητα δεν μπορεί να καθορίσει μονομερώς οποιοδήποτε σταθερό ποσοστό εμπορίου που να ανταποκρίνεται στο γνωστό όρο που θέτει το άρθρο XXIV σύμφωνα με τον οποίο κάθε ΣΕΣ πρέπει να καλύπτει το κύριο μέρος του εμπορίου.

Οι συμπληρωματικές διαπραγματευτικές οδηγίες που ενέκρινε το Συμβούλιο τον Μάρτιο 1996 δεν περιλαμβάνουν, συνεπώς, κανένα ποσοστό- στόχο για την προτεινόμενη ΣΕΣ με τη Νότιο Αφρική. Κατά τη διάρκεια των διαπραγματεύσεών της με τη Νότιο Αφρική, η Επιτροπή θα επιδιώξει τη μεγαλύτερη δυνατή αμοιβαία απελευθέρωση των συναλλαγών, ενώ θα λάβει δεόντως υπόψη τα επιμέρους συμφέροντα και τα προϊόντα. Η Επιτροπή δήλωσε (Οκτώβριος 1995) ότι, στην περίπτωση της Νοτίου Αφρικής, το υφιστάμενο επίπεδο δασμολογικών φραγμών και η ανάγκη να επιτευχθεί σημαντική αμοιβαία βελτίωση όσον αφορά την πρόσβαση στην αγορά δικαιολογούν την επιλογή φιλόδοξου στόχου.

Επειδή τα προϊόντα που θα συμπεριληφθούν στην ΣΕΣ ή θα αποκλειστούν από αυτή θα καθοριστούν μέσω διαπραγματεύσεων, η αξιολόγηση της συμβατότητας της ΣΕΣ με τον ΠΟΕ θα είναι δυνατή μόλις ολοκληρωθούν οι διαπραγματεύσεις.
ΓΡΑΠΤΗ ΕΡΩΤΗΣΗ P-1115/96 υποβολή: Angela Billingham (PSE) προς την Επιτροπή (25 Απριλίου 1996)

Θέμα: Oδηγία σχετικά με την άδεια οδήγησης

Σύμφωνα με την Οδηγία με του Συμβουλίου (91/439/ΕΟΚ) ((ΕΕ L 237, 24.8.1991, σελ. 1. )) η οποία πρόκειται να τεθεί σε ισχύ από 1ης Ιουλίου 1996, είναι δυνατή η χορήγηση άδειας οδήγησης σε οδηγούς που πάσχουν από ζαχαροδιαβήτη (Melitus) και έχουν ανάγκη χορήγησης ινσουλίνης μόνον σε εξαιρετικές περιπτώσεις. Μολονότι η ερωτούσα κρίνει θετική την πολιτική της Επιτροπής που στοχεύει στη βελτίωση των κανόνων οδικής ασφάλειας και αναγνωρίζει ότι ο διαβήτης μπορεί να συνεπάγεται δυσκολίες για όσους πάσχουν από αυτόν, έχει πληροφορηθεί ότι σχεδόν σ'όλες τις περιπτώσεις ο διαβήτης μπορεί να ελέγχεται αποτελεσματικά.

Έχοντας τα ανωτέρω υπόψη, δεν συμφωνεί άραγε η Επιτροπή ότι μιά τέτοια οδηγία στόχο έχει τον περαιτέρω περιορισμό της ελευθερίας των προσώπων που πάσχουν από διαβήτη;

Προτίθεται άραγε η Επιτροπή να πληροφορήσει την ερωτούσα σχετικά με τις διαβουλεύσεις που πραγματοποιήθηκαν κατά το στάδιο κατάρτισης της οδηγίας με τις σχετικές ομάδες ενδιαφερομένων; Μπορεί άραγε η Επιτροπή να παράσχει αποδείξεις ότι αυτοί οι ελάχιστοι κανόνες φυσικής ικανότητας είναι απαραίτητη για την κατοχή μιάς άδειας οδήγησης;

Απάντηση του κ. Kinnock εξ ονόματος της Επιτροπής (28 Μαΐου 1996)

Η οδηγία του Συμβουλίου 91/439/ΕΟΚ για την άδεια οδήγησης προβλέπει ότι, από την 1η Ιουλίου 1996, θα μπορούν να χορηγούνται νέες άδειες οδήγησης ή να ανανεώνονται οι υφιστάμενες άδειες σε υποψηφίους ή σε οδηγούς βαρέων εμπορικών ή επιβατηγών οχημάτων οι οποίοι πάσχουν από σακχαρώδη διαβήτη και χρήζουν θεραπείας με ινσουλίνη μόνο σε ιδιαίτερα εξαιρετικές περιπτώσεις και από αυτές μόνον σε εκείνες που έχουν δεόντως αιτιολογηθεί με εγκεκριμένη ιατρική γνωμάτευση και εφόσον πραγματοποιούνται τακτικοί ιατρικοί έλεγχοι. Όσον αφορά τους οδηγούς αυτοκινήτων και μοτοσυκλετών, η οδηγία προβλέπει τη χορήγηση ή την ανανέωση αδειών σε αυτούς που πάσχουν από σακχαρώδη διαβήτη, εφόσον υπάρχει εγκεκριμένη ιατρική γνωμάτευση και πραγματοποιούνται τακτικοί ιατρικοί έλεγχοι, κατάλληλοι για κάθε περίπτωση.

Τα εν λόγω πρότυπα συζητήθηκαν ευρέως με τους εθνικούς ιατρικούς εμπειρογνώμονες και είναι περισσότερο ευέλικτα από αυτά που καθορίζει η πρώτη οδηγία του Συμβουλίου (80/1263/ΕΟΚ) για την άδεια οδήγησης ((ΕΕ L 375, 31.12.1980. )) η οποία παραμένει σε ισχύ έως την 1η Ιουλίου 1996. Η Επιτροπή επανεξέτασε αυτά τα πρότυπα με τους εθνικούς εμπειρογνώμονες την 15η Απριλίου 1996 και συνεπέρανε ότι τα πρότυπα είναι κατάλληλα.

Στο πλαίσιο αυτής της διαβούλευσης, η Επιτροπή ήρθε σε επαφή με τη Διεθνή Ομοσπονδία Σακχαρώδους Διαβήτη για να την ενημερώσει σχετικά.
ΓΡΑΠΤΗ ΕΡΩΤΗΣΗ E-1472/96 υποβολή: Kenneth Collins (PSE) προς την Επιτροπή (12 Iουνίου 1996)

Θέμα: Αποφάσεις της Επιτροπής το 1995

Στην ετήσια έκθεσή της επί της δραστηριότητας της Ευρωπαϊκής Ένωσης, η Επιτροπή είθισται να αναφέρει τον αριθμό των νομικών πράξεων που ενέκρινε κατά τη διάρκεια του έτους (π.χ. 7335 πράξεις που εξέδωσε το 1993 7 βλ. Ετήσια Έκθεση του έτους αυτού, παράγραφος 1025).

Υπάρχει κάποιος συγκεκριμένος λόγος για την παράλειψη αυτή;

Μπορεί η Επιτροπή να αναφέρει τον ακριβή αριθμό των νομικών πράξεων;

Απάντηση του κ. Santer εξ ονόματος της Επιτροπής (15 Ιουλίου 1996)

Για τεχνικούς λόγους τα αριθμητικά στοιχεία σχετικά με τις αυτόνομες πράξεις που εξέδωσε η Επιτροπή το 1995 δεν μπόρεσαν να συμπεριληφθούν στην Γενική Έκθεση 1995. Τα στοιχεία αυτά είναι τα ακόλουθα: αποφάσεις 3025 7 κανονισμοί 2801 7 γνωμοδοτήσεις 298 7 οδηγίες 35 7 συστάσεις 25.
ΓΡΑΠΤΗ ΕΡΩΤΗΣΗ E-1892/96 υποβολή: Anita Pollack (PSE) προς την Επιτροπή (11 Iουλίου 1996)

Θέμα: Μέριμνα για την παιδική ηλικία

Η Επιτροπή πρέπει να έχει τώρα τα αποτελέσματα του απολογισμού της σύστασης περί μέριμνας για την παιδική ηλικία. Πότε θα μπορέσει να δώσει τα στοιχεία αυτά στο Ευρωπαϊκό Κοινοβούλιο για να διαπιστωθεί αν έχει σημειωθεί κάποια εξέλιξη σε θέματα πρόβλεψης από τότε που εγκρίθηκε η σύσταση από το Συμβούλιο, σε ποιές άλλες δε ενέργειες προτίθεται να προβεί η Επιτροπή;

Απάντηση του κ. Flynn εκ μέρους της Επιτροπής (30 Ιουλίου 1996)

Το Μάρτιο του 1995, η Επιτροπή απέστειλε σε όλα τα κράτη μέλη ερωτηματολόγιο, ζητώντας πληροφορίες σχετικά με τα μέτρα που είχαν λάβει για την εφαρμογή της σύστασης του Συμβουλίου αριθ. 92/241/ΕΟΚ όσον αφορά τη φύλαξη των παιδιών ((ΕΕ L 123, 8.5.1992. )). Tα περισσότερα κράτη μέλη απάντησαν στο ερωτηματολόγιο αυτό. Οι πληροφορίες αυτές θα δώσουν στην Επιτροπή τη δυνατότητα να υποβάλει σχέδιο έκθεσης πριν από τα τέλη του έτους.

Η Επιτροπή είναι σταθερά προσηλωμένη στη συνέχιση των ενεργειών και της έρευνας στον τομέα του συνδυασμού του επαγγελματικού και εργασιακού βίου. Το θέμα αυτό αποτελεί μία από τις βασικές προτεραιότητες του τέταρτου προγράμματος δράσης της Κοινότητας για την ισότητα των ευκαιριών γυναικών και ανδρών (1996-2000) ((ΕΕ L 335, 30.12.1995. )). Η έκθεση αυτή θα βοηθήσει σημαντικά την Επιτροπή να εξετάσει τα κυριότερα θέματα όσον αφορά τις υπηρεσίες φύλαξης παιδιών, προκειμένου να εστιάσει τις μελλοντικές ενέργειές της.

Πρέπει επίσης να επισημανθεί ότι το δίκτυο της Κοινότητας για τη φύλαξη των παιδιών δημοσίευσε πρόσφατα μια «Μελέτη σχετικά με τις υπηρεσίες φύλαξης παιδιών στην Ευρωπαϊκή Ένωση 1990-1995», η οποία περιλαμβάνει συγκριτική ανάλυση των διατάξεων που ισχύουν στα κράτη μέλη.
ΓΡΑΠΤΗ ΕΡΩΤΗΣΗ P-1287/96 υποβολή: Inger Schφrling (V) προς την Επιτροπή (15 Μαΐου 1996)

Θέμα: Σχετικά με τη μη εφαρμογή των περιβαλλοντικών κανόνων της ΕΕ

Κατά τις διαπραγματεύσεις ένταξης της Σουηδίας, Φινλανδίας και Αυστρίας δόθηκε η υπόσχεση στις προαναφερόμενες χώρες ότι θα μπορούν να εξακολουθούν να εφαρμόζουν αυστηρότερους περιβαλλοντικούς κανόνες επί τέσσερα έτη. Εν τω μεταξύ θα παραβλέπεται η εφαρμογή των περιβαλλοντικών κανόνων της Ε.Ε.

Θα μπορεί η Σουηδία να διατηρήσει τους αυστηρότερους κανόνες της σε ό,τι αφορά π.χ. το κρεόσωτο, ουσία κατάβρεξης των δένδρων;

Απάντηση του κ. Bangemann εξ ονόματος της Επιτροπής (6 Ιουνίου 1996)

Οι προσωρινές παρεκκλίσεις από την κοινοτική νομοθεσία που αφορά τον περιορισμό της εμπορικής διάθεσης και χρήσης επικινδύνων ουσιών που συμφωνήθηκαν στο πλαίσιο των προσχωρήσεων έχουν ως εξής:

- Σουηδία: κάδμιο, πενταχλωροφαινόλη, ενώσεις κασσιτέρου, αρσενικό και ενώσεις αρσενικού

- Φινλανδία: πενταχλωροφαινόλη

- Αυστρία: κάδμιο, πενταχλωροφαινόλη και ενώσεις κασσιτέρου.

Η Επιτροπή θα αναθεωρήσει μαζί με τα κράτη μέλη την αντίστοιχη κοινοτική νομοθεσία πριν από την 1η Ιανουαρίου 1999 και εν των μεταξύ η Σουηδία, η Φινλανδία και η Αυστρία μπορούν να εξακολουθήσουν να εφαρμόζουν τους αυστηρότερους εθνικούς κανόνες τους για τις περιπτώσεις των παρεκκλίσεων.

Δεν έχουν αναφερθεί παρεκκλίσεις όσον αφορά το κρεόζωτο καθώς και την οδηγία του κρεοζώτου (οδηγία 94/60/ΕΚ της 20ής Δεκεμβρίου 1994 ((ΕΕ L 365 τη2 31.12.1994. ))) που ενεκρίθη μετά από την υπογραφή των συνθηκών προσχώρησης. Τέλος η Επιτροπή και το Συμβούλιο προέβησαν στην εξής δήλωση κατά την έγκριση της οδηγίας για το κρεόζωτο:

«Η Επιτροπή και το Συμβούλιο αναγνωρίζουν ότι οι περιορισμοί συγκέντρωσης για το κρεόζωτο κατανάλωσης δημιουργούν προβλήματα λαμβάνοντας υπόψη ορισμένες εξελίξεις που έλαβαν χώρα μετά από τη στιγμή κατά την οποία η Επιτροπή διατύπωσε την πρότασή της κατά το 1992. Στην περίπτωση κατά την οποία τροποποιηθεί το παράρτημα 1 της οδηγίας 67/548/ΕΟΚ προκειμένου να καθιερωθεί κατώτατο όριο ταξινόμησης του βενζοπυρενίου (α) (ΒΑΡ) για το κρεόζωτο, η Επιτροπή θα προτείνει νέους περιορισμούς για το κρεόζωτο κατανάλωσης και την ξυλεία που υφίσταται επεξεργασία με αυτό προκειμένου να ληφθεί υπόψη το νέο κατώτατο όριο. Ανάλογοι νέοι περιορισμοί θα κινούνται προς την κατεύθυνση της συνολικής κατάργησης του κρεοζώτου και της ξυλεία που υφίσταται επεξεργασία με κρεόζωτο για καταναλωτική χρήση.»
ΓΡΑΠΤΗ ΕΡΩΤΗΣΗ E-1613/96 υποβολή: Richard Howitt (PSE) προς την Επιτροπή (24 Iουνίου 1996)

Θέμα: Παροχή βοηθείας στη Λατινική Αμερική με γνώμονα το αποτέλεσμα

Έχει αναπτύξει η Επιτροπή ακριβείς δείκτες για τα αποτελέσματα εν σχέσει προς τη βοήθεια που παρέχει προς εκάστη των χωρών της Λατινικής Αμερικής και προς την περιοχή εν τω συνόλω;

Σε ποίον βαθμό δεικνύουν μελέτες αξιολογήσεως εάν οι δείκτες αυτοί επιτυγχάνονται και σχεδιάζει η Επιτροπή να αναλάβει τυχόν πρωτοβουλία σχετικά με το συγκεκριμένο θέμα;

Απάντηση του Κ. Marin εξ ονόματος της Επιτροπής (11 Ιουλίου 1996)

Οι δείκτες που χρησιμοποιεί η Κοινότητα με σκοπό να καθορίσει την περιφερειακή και διμερή στρατηγική της προς τις χώρες της Λατινικής Αμερικής είναι, σε γενικές γραμμές, μακροοικονομικοί, κοινωνικοί και περιβαλλοντολογικοί δείκτες οι οποίοι έχουν διαμορφωθεί είτε από τις ίδιες τις χώρες ή από διεθνείς οργανισμούς.

Η βασική μεθοδολογία της διαχείρισης του κύκλου ενός έργου την οποία χρησιμοποιεί η Επιτροπή στην κατάστρωση των προγραμμάτων για αναπτυσσόμενες χώρες τις Λατινικής Αμερικής και της Ασίας είναι η προσέγγιση του εννοιολογικού πλαισίου. Αυτή η προσέγγιση δημιουργεί τη βάση για τον έλεγχο και την αξιολόγηση με τον καθορισμό δεικτών επιτυχίας και μέσων αξιολόγησης που συναρτώνται με τους στόχους και τις δραστηριότητες του έργου. Οι ιδιαίτεροι δείκτες βασίζονται στα αποτελέσματα βασικής μελέτης η οποία συστηματικά εκπονείται κατά την έναρξη της εφαρμογής του έργου. Τα επιτεύγματα των έργων συνάγονται από τις γενικότερες βελτιώσεις αυτών των δεικτών.

Η Επιτροπή έχει διενεργήσει ειδικές ανά χώρα αξιολογήσεις αναφορικά με τη βοήθεια που δόθηκε στην Βολιβία και στο Περού. Τα αποτελέσματα αυτών των αξιόλογήσεων διατίθενται κατόπιν σχετικής αίτησης.
ΓΡΑΠΤΗ ΕΡΩΤΗΣΗ E-1379/96 υποβολή: Christine Crawley (PSE) προς την Επιτροπή (6 Iουνίου 1996)

Θέμα: Μηδενικός συντελεστής ΦΠΑ για τα βιβλία

Μπορεί η Επιτροπή να αναφέρει σε ποια φάση ευρίσκεται το έγγραφο διαβούλευσής της σχετικά με τη μετακίνηση από ένα μεταβατικό σε ένα οριστικό καθεστώς ΦΠΑ; Μπορεί επίσης η Επιτροπή να διασφαλίσει ότι για προϊόντα όπως τα βιβλία, τα οποία διαδραματίζουν αποφασιστικό ρόλο στη βελτίωση του επιπέδου της εκπαίδευσης, θα επιτρέψει σε ορισμένα κράτη μέλη να διατηρήσουν μηδενικό συντελεστή ΦΠΑ;

Απάντηση του κ. Monti εξ ονόματος της Επιτροπής (2 Ιουλίου 1996)

Η Επιτροπή προτίθεται να υποβάλλει πρόγραμμα εργασίας για τη θέσπιση νέου συστήματος ΦΠΑ στο πλαίσιο της ενιαίας αγοράς, καθώς και περίληψη των κυριότερων χαρακτηριστικών του πριν από τις καλοκαιρινές διακοπές του 1996. Αυτό το νέο σύστημα ΦΠΑ είναι απαραίτητο για την ολοκλήρωση της ενιαίας αγοράς. Για το σκοπό αυτό πρέπει να επιτευχθεί περαιτέρω προσέγγιση των συντελεστών ΦΠΑ. Συνεπώς, δεν υφίσταται καμία εγγύηση ότι ο μηδενικός συντελεστής ΦΠΑ θα μπορεί να εξακολουθήσει να εφαρμόζεται όπως συμβαίνει σήμερα σε ορισμένα κράτη μέλη δυνάμει μεταβατικών διατάξεων που καθορίζει η έκτη οδηγία 77/388/ΕΟΚ ((ΕΕ L 145, 13.6.1977. )) του Συμβουλίου. Πάντως, κατά την προετοιμασία του νέου συστήματος ΦΠΑ, θα ληφθούν οπωσδήποτε υπόψη οι επιπτώσεις του φορολογικού συστήματος στην εκπαίδευση και τον πολιτισμό.
ΓΡΑΠΤΗ ΕΡΩΤΗΣΗ E-1728/96 υποβολή: Claude Desama (PSE) προς την Επιτροπή (25 Iουνίου 1996)

Θέμα: Tα ταχυδρομικά τέλη στην Ευρωπαϊκή Ένωση

Για ποιό λόγο, δεδομένου ότι έχουν ήδη παρέλθει πολλοί μήνες από την προσχώρηση των 3 νέων κρατών μελών, για μία επιστολή προς την Αυστρία ή τη Σουηδία (από το Βέλγιο) εξακολουθεί να χρειάζεται γραμματόσημο των 36 βελγικών φράγκων αντί των 16 β.φρ. που ισχύει για όλα τα άλλα κράτη μέλη;

Απάντηση του κ. Bangemann εξ ονόματος της Επιτροπής (1 Αυγούστου 1996)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στη γραπτή ερώτηση E-2461/95 του κ. von Habsburg ((ΕΕ C 9 της 15.1.1996. )).
ΓΡΑΠΤΗ ΕΡΩΤΗΣΗ E-0816/96 υποβολή: Caroline Jackson (PPE) προς την Επιτροπή (3 Απριλίου 1996)

Θέμα: Έκθεση για την εφαρμογή της οδηγίας-πλαίσιο σχετικά με τα απόβλητα (75/442/ΕΟΚ)

Στην απάντησή της στη γραπτή μου ερώτηση Ε-2414 ((ΕΕ C 9 της 15.1.1996, σελ. 40. )) η Επιτροπή δήλωσε ότι «προτίθεται να δημοσιεύσει έκθεση» για την εφαρμογή της οδηγίας 75/442/ΕΟΚ ((ΕΕ L 194 της 25.7.1975, σελ. 39 (ΕΛ 15 Τ1 σελ. 86). )) «μέχρι το τέλος του 1995». Δημοσιεύθηκε η έκθεση αυτή και εάν όχι πότε θα δημοσιευθεί; Εάν δημοσιεύθηκε, γιατί δεν εστάλησαν αντίγραφα στα τακτικά και αναπληρωματικά μέλη της Επιτροπής Περιβάλλοντος του Κοινοβουλίου;

Απάντηση της κ. Bjerregaard εξ ονόματος της Επιτροπής (8 Μαΐου 1996)

Η έκθεση που αναφέρεται στην απάντηση που η Επιτροπή έδωσε στην γραπτή ερώτηση Ε-2414/95 ((ΕΕ C 9, 15.1.1996. )) δεν έχει ακόμη δημοσιευθεί.

Δεδομένων των προθεσμιών για μετάφραση, προβλέπεται ότι θα εγκριθεί από την Επιτροπή το φθινόπωρο του 1996 (προβλέπονται εκθέσεις για 4 οδηγίες, το σύνολο υπερβαίνει τις 100 σελίδες).

Θα διαβιβασθεί πάραυτα στο Κοινοβούλιο και το Συμβούλιο.
ΓΡΑΠΤΗ ΕΡΩΤΗΣΗ P-1116/96 υποβολή: Luigi Florio (UPE) προς το (26 Απριλίου 1996)

Θέμα: Πολιτική των ποσοστώσεων στον γαλακτοκομικό τομέα

Δεν συμφωνεί άραγε το Συμβούλιο ότι η πολιτική των ποσοστώσεων του γαλακτοκομικού τομέα θα πρέπει να καταργηθεί η σύσταση, αντικαθιστώντας τον παρεμβατισμό ο οποίος χαρακτήρισε την κοινωνική πολιτική στον εν λόγω τομέα την τελευταία δεκαετία, με την πολιτική της ελεύθερης αγοράς;

Γνωρίζει άραγε το Συμβούλιο ότι υπάρχουν χώρες όπως η Ιταλία στην οποία η πολιτική των γαλακτοκομικών ποσοστώσεων που επιβάλει μιά παραγωγή κατά πολύ κατώτερη από τις εσωτερικές ανάγκες οδηγεί στην διάλυση ολόκληρου του παραγωγικού συστήματος;

Προτείθεται άραγε η Ιταλική προεδρία να αντιμετωπίσει το ζήτημα των γαλακτοκομικών ποσοστώσεων και κατά συνέπεια να τις περιλάβει στα πλαίσια μιας ευρύτερης αναμόρφωσης όλης της γεωργικής πολιτικής η οποία επί του παρόντος στηρίζεται υπερβολικά στο παρεμβατικό σύστημα των ποσοστώσεων;

Απάντηση (7 Αυγούστου 1996)

Το καθεστώς των ποσοστώσεων για τα γαλακτοκομικά πρϊόντα, το οποίο επέτρεψε τον έλεγχο της παραγωγής σε έναν τομέα που άλλοτε χαρακτηριζόταν από σημαντικά πλεονάσματα, θα ισχύει μέχρι το έτος 2οοο. Αρκετά κράτη μέλη έχουν ήδη υπογραμμίσει, κατ' επανάληψη, δυσκολίες οφειλόμενες στον περιορισμό της παραγωγής που τους επιβάλλει το καθεστώς αυτό.

Η Επιτροπή γνωστοποίησε ήδη ότι προτείθεται να υποκινήσει προβληματισμό σχετικά με το μελλοντικό καθεστώς που θα επιλεγεί στον τομέα της γαλακτοκομικής παραγωγής, ώστε να υποβάλει έγκαιρα στο Συμβούλιο τυπική πρόταση.

Με βάση τους προβληματισμούς της Επιτροπής, η οποία δεν θα παραλείψει να λάβει όλες τις αναγκαίες γνωμοδοτήσεις, θα τύχει επεξεργασιαε η μελλοντική κοινοτική πολιτική στον τομέα αυτόν.
ΓΡΑΠΤΗ ΕΡΩΤΗΣΗ E-0916/96 υποβολή: Ian White (PSE) προς την Επιτροπή (23 Απριλίου 1996)

Θέμα: Ασφάλεια στη θάλασσα

Προτίθεται η Επιτροπή να υποβάλει κάποια νομοθετική πρόταση βάσει της οποίας να απαιτείται από τα νηολογημένα στην ΕΕ πλοία να έχουν τουλάχιστον δύο προπέλλες, ώστε να αποτρέπονται τα καταστρεπτικά αποτελέσματα τυχόν βλάβης στη μοναδική προπέλλα του σκάφους;

Απάντηση του κ. Kinnock εξ ονόματος της Επιτροπής (10 Μαΐου 1996)

Η Επιτροπή έχει υποστηρίξει τις προσπάθειες που καταβάλλονται σε διεθνές επίπεδο για τη μείωση στο ελάχιστο του κινδύνου βλάβης των συστημάτων προώθησης και ελιγμού των πλοίων. Από την ίδρυσή του, το 1959, μέχρι σήμερα, ο Διεθνής Ναυτιλιακός Οργανισμός (ΙΜΟ) προσπαθεί να βελτιώσει την αξιοπιστία των συστημάτων αυτών και έχει καταρτίσει, στο πλαίσιο της σύμβασης για την ασφάλεια της ζωής στη θάλασσα (SOLAS), διάφορους κανονισμούς εφαρμοστέους στα επιβατικά και στα φορτηγά πλοία που εκτελούν διεθνείς πλόες.

Η σύμβαση SOLAS του 1974, όπως τροποποιήθηκε, απαιτεί από τις εθνικές ναυτιλιακές αρχές που είναι αρμόδιες για την εφαρμογή της, να αποδίδουν ιδιαίτερη προσοχή στην αξιοπιστία της μοναδικής κύριας μονάδας πρόωσης η οποία θα πρέπει να επαρκεί για να δώσει στο πλοίο ταχύτητα πλεύσης, ιδίως στην περίπτωση μη συμβατικών διευθετήσεων ((Σύμβαση SOLAS, Κεφάλαιο ΙΙ-1, Μέρος Γ: Μηχανήματα, κανονισμός 26, Ά 2. )).

Στην ανακοίνωση της 24ης Φεβρουαρίου 1993 με τίτλο «Κοινή πολιτική για την ασφάλεια στη θάλασσα» ((COM (93) 66 τελικό. )), η Επιτροπή, λαμβάνοντας υπόψη το σφαιρικό χαρακτήρα της ναυτιλίας και τις επιπτώσεις της στην ασφάλεια και την ανταγωνιστικότητα, χάραξε μια πολιτική που βασίζεται στην αρχή της εξασφάλισης ορθής και ουσιαστικής εφαρμογής των διεθνών κανόνων. Ωστόσο, στην ανακοίνωσή της με τίτλο «προς μια νέα ναυτιλιακή στρατηγική» ((COM (96) 81. )) η Επιτροπή έδωσε έμφαση στο ρόλο που μπορεί να διαδραματίσει η Κοινότητα προκειμένου να επικρατεί ασφάλεια και θεμιτός ανταγωνισμός στους διεθνείς ναύλους.

Λόγω των ανωτέρω, η Επιτροπή δεν προτίθεται να υποβάλλει οιαδήποτε πρόταση νομοθεσίας που να υποχρεώνει τα κοινοτικά πλοία να φέρουν δύο τουλάχιστον προπέλλες.
ΓΡΑΠΤΗ ΕΡΩΤΗΣΗ E-1378/96 υποβολή: Peter Truscott (PSE) προς την Επιτροπή (6 Iουνίου 1996)

Θέμα: Η μη διάδοση των πυρηνικών όπλων στην Ανατολική Ευρώπη

Συμφωνεί ο Επίτροπος ότι, αντί να υπάρχει κίνδυνος διάδοσης της πυρηνικής τεχνολογίας και των πυρηνικών υλικών με τη διατήρηση των ασταθών πυρηνικών αντιδραστήρων της Ανατολικής Ευρώπης οι οποίοι λειτουργούν με δαπανηρό εξοπλισμό που προέρχεται από τις δυτικές εταιρείες της ΕΕ, είναι προτιμότερο η Ευρωπαϊκή Ένωση να βοηθήσει τα κράτη στα οποία λειτουργούν τέτοιοι αντιδραστήρες να αναπτύξουν περισσότερο οικονομική ενέργεια που δεν ρυπαίνει το περιβάλλον παράγοντας τεχνολογία από ανανεώσιμες και εναλλακτικές πηγές ενέργειας;

Απάντηση του κ. Van den Broek, εξ ονόματος της Επιτροπής (5 Ιουλίου 1996)

Η Ευρωπαϊκή Ένωση παρέχει υποστήριξη για να βοηθήσει χώρες στην Κεντρική και Ανατολική Ευρώπη να αναπτύξουν έναν ενεργειακό τομέα που να βασίζεται σε ασφαλείς αρχές για την οικονομία και το περιβάλλον. Η βοήθεια που παρέχεται για τη βελτίωση της ασφάλειας των πυρηνικών αντιδραστήρων αντικατοπτρίζει την ανησυχία για τους βραχυπρόθεσμους κινδύνους που εγκυμονούν οι εγκαταστάσεις αυτές. Μεσοπρόθεσμα, η Επιτροπή θεωρεί ότι όσοι αντιδραστήρες δεν μπορούν να βελτιωθούν, φθάνοντας τα διεθνή επίπεδα ασφάλειας, θα πρέπει να σταματήσουν να λειτουργούν.
ΓΡΑΠΤΗ ΕΡΩΤΗΣΗ E-1064/96 υποβολή: Carlos Robles Piquer (PPE) προς την Επιτροπή (13 Μαΐου 1996)

Θέμα: Ηλεκτρική σύνδεση Γαλλίας-Ισπανίας

Η γαλλική κυβέρνηση απεφάσισε στις αρχές του Φεβρουαρίου του 1996 την αναστολή των έργων για τη διασύνδεση των ηλεκτρικών δικτύων της Γαλλίας και της Ισπανίας, μεταξύ των περιοχών Cazaril (Γαλλία) και Αραγονίας (Ισπανία). Ο αρμόδιος Επίτροπος κ. Παπουτσής εξέφρασε τις ανησυχίες του για το μέτρο αυτό, που αποτελεί σαφές πλήγμα κατά του γενικού σχεδίου για τα μεγάλα διευρωπαϊκά δίκτυα στον τομέα της ενέργειας. Από ισπανικής πλευράς, η σχετικη διαμαρτυρία έκανε λόγο για ενεργειακή «απομόνωση της Ιβηρικής Χερσονήσου».

Δοθέντος ότι έχει ήδη παρέλθει δίμηνο από τη λήψη αυτής της απόφασης, θα μπορούσε η Επιτροπή να μας πληροφορήσει σε ποιό σημείο βρίσκεται η εξέταση του εν λόγω ζητήματος;

Απάντηση του κ. Παπουτσή εξ ονόματος της Επιτροπής (21 Ιουνίου 1996)

Μετά την αναγγελία της αναστολής του έργου οι αρμόδιες για την εκτέλεσή του επιχειρήσεις Electricitι de France και Red Elιctrica de Espana, πραγματοποίησαν πολλές συναντήσεις για να συζητήσουν κατά πόσο υπάρχουν εναλλακτικές λύσεις για το έργο αυτό, την οικονομική βιωσιμότητά τους καθώς και τις επιπτώσεις τους στο περιβάλλον.

Η Επιτροπή παρακολουθεί με μεγάλο ενδιαφέρον τις επαφές αυτές και είναι πρόθυμη να ενθαρρύνει κάθε λύση ανταποκρινόμενη στους στόχους και στις προτεραιότητες που καθορίστηκαν σε κοινοτικό επίπεδο για την ανάπτυξη των διευρωπαϊκών δικτύων ενέργειας, λαμβάνοντας βέβαια υπόψη την προστασία του περιβάλλοντος. Η Επιτροπή αποδίδει ιδιαίτερη σημασία στο συγκεκριμένο έργο το οποίο στο Ευρωπαϊκό Συμβούλιο του Essen του Δεκεμβρίου 1994 χαρακτηρίστηκε έργο προτεραιότητας.